അനാവശ്യമായി പുകഴ്ത്തിയാല് നടപടി എംഎല്എമാര്ക്ക് സ്റ്റാലിന്റെ മുന്നറിയിപ്പ് ചെന്നൈ: പുകഴ്ത്തി സംസാരിക്കുന്നത് എല്ലാവര്ക്കും ഇഷ്ടമാണ്. പ്രത്യേകിച്ചും രാഷ്ട്രീയ നേതാക്കള്ക്ക്. അതുകൊണ്ട് തന്നെയാണ് നേതാക്കള് കടന്നുവരുമ്ബോള് അണികളും താഴെ തട്ടിലെ നേതാക്കളുമെല്ലാം പുകഴ്ത്തി മുദ്രാവാക്യവും പ്രസംഗവുമൊക്കെ നടത്തും. കേള്ക്കുന്ന നേതാവിന് തന്നെക്കുറിച്ച് തന്നെയാണോ ഈ പറയുന്നത് തന്നെക്കുറിച്ച് തന്നെയാണോ എന്ന് മനസ്സില് തോന്നാതിരിക്കില്ല. എന്നാലും നേതാക്കള്ക്ക് ഇത് പ്രിയങ്കരമാണ് എന്നാല് പുകഴ്ത്തല് കാരണം പൊറുതിമുട്ടിയ അവസ്ഥയിലായ തമിഴ്നാട് മുഖ്യമന്ത്രി എം.കെ സ്റ്റാലിന് ഇതിലെ അപകടം തിരിച്ചറിഞ്ഞു. നിയമസഭയില് ആവശ്യത്തിനും അനാവശ്യത്തിനും തന്നെ പുകഴ്ത്തിയാല് ഇനി നടപടിയെടുക്കേണ്ടിവരുമെന്ന് മുന്നറിയിപ്പ് നല്കിയിരിക്കുകയാണ് സ്റ്റാലിന്. തമിഴ്നാട്ടില് നിയമസഭാ സമ്മേളനം തുടങ്ങിയത് മുതല് പ്രസംഗിക്കുന്ന എല്ലാ എം.എല്.എമാരും തന്നെ വാനോളം പുകഴ്ത്തുന്നത് കേട്ട് മടുത്തതോടെയാണ് പരിപാടി അവസാനിപ്പിക്കാന് സ്റ്റാലിന് നേരിട്ട് ആവശ്യപ്പെടേണ്ടി വന്നത്. എല്ലാത്തിനും ഒരു പരിധിയുണ്ടെന്നും അദ്ദേഹം ഓര്മ്മിപ്പിച്ചു. എം.എല്.എമാര്ക്ക് ഗ്രാന്ഡ് അനുവദിക്കുന്നതുമായി ബന്ധപ്പെട്ടുള്ള ചര്ച്ചയിലാണ് പുകഴ്ത്തല് മുഖ്യമന്ത്രിക്ക് തന്നെ അസ്വസ്ഥതയുണ്ടാക്കിയത്. അനാവശ്യമായി നേതാക്കളെ പുകഴ്ത്തി സമയം കളയരുതെന്ന മുന്നറിയിപ്പും ഇനിയും ആവര്ത്തിച്ചാല് നടപടിയുണ്ടാകുമെന്ന താക്കീതുമാണ് അദ്ദേഹം പാര്ട്ടി എം.എല്.എമാര്ക്ക് നല്കുന്നത്. സ്റ്റാലിന് മുന്പും തമിഴ്നാട്ടില് സഭയ്ക്കുള്ളില് മുഖ്യമന്ത്രിമാരെ പുകഴ്ത്തുന്നത് പതിവായിരുന്നു. ജയലളിത മുഖ്യമന്ത്രിയായിരുന്നപ്പോഴാണ് മത്രിമാരും എം.എല്.എ മാരും ഏറ്റവും പുകഴ്ത്തല് നടത്തിയിരുന്നത്. മുന്നില് കുനിഞ്ഞു നിന്നായിരുന്നു ആദരവ് പ്രകടിപ്പിച്ചിരുന്നത്. എന്നാല് പല കാര്യങ്ങളിലും മാതൃകാപരമായ തീരുമാനങ്ങള് പ്രഖ്യാപിക്കുന്ന സ്റ്റാലിന് ഇക്കാര്യത്തിലും തന്റേതായ ജനായത്ത നിലപാട് സ്വീകരിച്ച് വ്യത്യസ്തനാവുകയാണ്. ഇതേ സമയം കേരളത്തിലെ രാഷ്ട്രീയ പാര്ട്ടികളുടെ അണികള് തങ്ങളുടെ നേതാക്കളെ എങ്ങനെ തള്ളി മരത്തില് കയറ്റാമെന്ന ചിന്തയിലും പ്രവര്ത്തിയിലുമാണ്.